ตำรวจไทยจับนายทุนใหญ่แก๊งคอลเซ็นเตอร์ ส่งทางการจีนดำเนินคดี
พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ เปิดเผยว่า หลังได้รับประสานงานเมื่อวันที่ 22 กรกฎาคมที่ผ่านมา ว่านายโจว ต้าเหว่ย สัญชาติจีน ที่ทางการจีนออกหมายแดง(Red Notice) ในข้อหา "การจัดการและขนส่งบุคคลลักลอบเข้าและออกเมือง" จะเดินทางเข้ามายังราชอาณาจักรไทย ผ่านด่านตรวจคนเข้าเมืองท่าอากาศยานสุวรรณภูมิ จึงสั่งการให้สำนักงานตรวจคนเข้าเมือง ทำการควบคุมตัวผู้ต้องหาไว้ที่ห้องกัก ท่าอากาศยานสุวรรณภูมิ เพื่อสืบสวนขยายผลและส่งตัวให้กับทางการจีน จากการประสานกับทางการจีน ทราบว่านายโจว เป็นบุคคลที่กระทรวงความมั่นคงสาธารณะและตรวจคนเข้าเมืองจีน ต้องการตัวเป็นอย่างมาก มีพฤติการณ์นำชาวจีนลักลอบข้ามแดนไปทำงานกับแก๊งค์คอลเซ็นเตอร์ ที่ประเทศลาวและกัมพูชา ซึ่งหลังจับกุมได้เจ้าหน้าที่ทั้งไทยและจีน เข้าสอบปากคำผู้ต้องหา ที่ห้องกักท่าอากาศยานสุวรรณภูมิ  นายโจว รับสารภาพและยินยอมกลับไปเข้าสู่กระบวนการยุติธรรม ที่สาธารณรัฐประชาชนจีน เจ้าหน้าที่จึงดำเนินการส่งตัวกลับตามขั้นตอน